Document ID: 32010D0171
Publication Date: 2010-03-22

Title and Content:
ROZHODNUTIE KOMISIE
z 22. marca 2010,
ktorým sa mení a dopĺňa príloha I k rozhodnutiu 2009/177/ES, pokiaľ ide o programy dohľadu pre Írsko a Maďarsko a o štatút Írska ako územia bez výskytu chorôb v súvislosti s určitými chorobami vodných živočíchov
[oznámené pod číslom K(2010) 1625]
(Text s významom pre EHP)
(2010/171/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na smernicu Rady 2006/88/ES z 24. októbra 2006 o zdravotných požiadavkách na živočíchy a produkty akvakultúry a o prevencii a kontrole niektorých chorôb vodných živočíchov (1), a najmä na jej článok 44 ods. 1 prvý pododsek a článok 49 ods. 1,
keďže:
(1)
V rozhodnutí Komisie 2009/177/ES z 31. októbra 2008, ktorým sa vykonáva smernica Rady 2006/88/ES, pokiaľ ide o programy dohľadu a eradikácie a o štatút členských štátov, zón a priestorov bez výskytu chorôb (2), sa stanovuje zoznam členských štátov, zón a priestorov, na ktoré sa vzťahujú schválené programy dohľadu, pokiaľ ide o jednu alebo viac neexotických chorôb uvedených v časti II prílohy IV k smernici 2006/88/ES („neexotické choroby“). V rozhodnutí 2009/177/ES sa tiež stanovuje zoznam členských štátov, zón a priestorov bez výskytu chorôb, pokiaľ ide o jednu alebo viac týchto chorôb.
(2)
V časti A prílohy I k rozhodnutiu 2009/177/ES sa stanovuje zoznam členských štátov, zón a priestorov, na ktoré sa vzťahujú schválené programy dohľadu, a v časti C uvedenej prílohy sa stanovuje zoznam členských štátov, zón a priestorov bez výskytu chorôb, pokiaľ ide o jednu alebo viac neexotických chorôb.
(3)
Írsko a Maďarsko predložili Komisii žiadosti o schválenie viacročných programov dohľadu, pokiaľ ide o herpesvirózu kaprov koi (KHV). Tieto programy sú v súlade s požiadavkami na schválenie stanovenými v smernici 2006/88/ES a v rozhodnutí 2009/177/ES. Z toho dôvodu by sa mali schváliť a zahrnúť do zoznamu uvedeného v časti A prílohy I k rozhodnutiu 2009/177/ES.
(4)
Celé územie Írska okrem ostrova Cape Clear je v súčasnosti uvedené v zozname v časti C prílohy I k rozhodnutiu 2009/177/ES ako územie bez výskytu chorôb, pokiaľ ide o vírusovú hemoragickú septikémiu (VHS). Írsko doručilo Komisii vyhlásenie o tom, že ostrov Cape Clear je bez výskytu uvedenej choroby. Toto vyhlásenie bolo zaradené do programu zasadnutia Stáleho výboru pre potravinový reťazec a zdravie zvierat dňa 12. januára 2010. Toto vyhlásenie spĺňa požiadavky týkajúce sa vyhlásenia územia bez výskytu choroby stanovené v smernici 2006/88/ES a v rozhodnutí 2009/177/ES. Celé územie Írska by sa preto malo vyhlásiť za územie bez výskytu VHS. Časť C prílohy I k rozhodnutiu 2009/177/ES by sa preto mala zodpovedajúcim spôsobom zmeniť a doplniť.
(5)
Rozhodnutie 2009/177/ES by sa preto malo zodpovedajúcim spôsobom zmeniť a doplniť.
(6)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Príloha I k rozhodnutiu 2009/177/ES sa mení a dopĺňa v súlade s prílohou k tomuto rozhodnutiu.
Článok 2
Toto rozhodnutie je určené členským štátom.
V Bruseli 22. marca 2010

Classification:
Level 1 Topics: 100149
100161
100144
100156
Level 2 Topics: 100277
100283
100282
100252
100215
100176
100250
Level 3 Topics: 5655
5781
5087
5283
122
2479
5442
2106
913
2320
914
2200
5877
All Topics: 1255
1504
1755
1854
192
2320
3730
5315